13 të arrestuar pas pafajësisë së Zimmermanit
Juria shpalli të pafajshëm rojen vullnetare George Zimmerman për vrasjen e të riut Trayvon Martin
13 vetë u arrestuan në Los Angeles dje vonë, pas natës së tretë të demonstrateve në protestë ndaj shpalljes si i pafajshëm të George Zimmermanit për vrasjen e të riut Trayvon Martin. Në gjithë vendin janë mbajtur tubvime që nga e diela, një ditë pasi juria në Florida e shpalli të pafajshëm Zimmermanin për akuzat për vrasjen e 17 vjeçarit në shkurt 2012. Ndërkohë një nga anëtaret e jurisë, theu heshtjen me një intervistë për CNN-in. Protestuesit vrapuan në rrugët e Los Angelesit, duke thyer dritare, duke sulmuar njerëz në trotuare dhe duke bastisur një qendër tregëtare Wal Mart. 13 personat u arrestuan në Distriktin Crenshaw të Los Angelesit, pas akteve të shumta të vandalizmit dhe disa sulmeve. Disa qindra protestues, kryesisht paqësorë u mblodhën në Parkun Leimert në jugperëndim të Los Angelesit, por një grup më i vogël me 100 deri 150 vetë u shkëput dhe filloi të bllokonte trafikun në Bulevardin Crenshaw aty pranë dhe disa prej tyre sulmuan makina dhe thyen dritaret e dyqaneve. Mbi 300 oficerë u thirrën në vendngjarje duke u përpjekur në fillim të lejonin që protesta të mbyllej paqësisht. Shefi i policisë Charlie Beck tha se policia do të mbante një qëndrim shumë më të rreptë ditët e ardhshme. Në Oakland dhjetra demonstrues bllokuan për një kohë të shkurtër të gjitha korsitë e autostradës, duke ndalur trafikun për disa minuta ndërsa njerëzit ktheheshin nga puna. Rruga u lirua nga autoritetet. Zimmerman, që qëlloi me armë duke shkaktuar vdekjen e 17 vjeçarit Trayvon Martin, u shpall të shtunën i pafajshëm për vrasje të shkallës së dytë. Anëtaret e jurisë, gjashtë gra, analizuan dëshmitë shpesh kontradiktore lidhur me atë që kishte sulmuar i pari në natën me shi kur u vra Trayvon Martin. Njëra prej anëtareve, që e quajti veten B37 foli dje në një intervistë në CNN, pa e shfaqur identitetin e saj. Në fillim anëtarja e jurisë tha se ato ishin të ndara në mendimet e tyre, por përfundimisht duket se pretendimi i Zimmermanit për vetëmbrojtje u besua nga juria. Avokatët mbrojtës kanë thënë se rasti ishte vetëmbrojtje e pastër, duke pretenduar se Martin e rrëzoi Zimmermanin dhe po ia përplaste kokën në betonin e rrugës kur Zimmerman qëlloi me armë. Por prokurorët e quajtën Zimmermanin gënjeshtar dhe e portretizuan si dikush që donte të merrte rendin në duart e tij dhe që ishte indinjuar nga shkeljet e shumta në lagje, autorë të të cilave kanë qenë kryesisht nga të rinj afrikano-amerikanë. Ligji në Florida u jep qytetarëve hapësirë të gjerë të përdorin forcë vdekjeprurëse nëse mendojnë se po rrezikohen të vriten apo të plagosen.